Í dag er eitt ár frá því að Alþjóðaheilbrigðisstofunin lýsti yfir neyðarástandi á heimsvísu vegna kórónuveirunnar. Þá hafði veiran borist í öll héruð Kína og til annarra landa víða um heim og staðfest smit 7834. Í dag hafa ríflega 102 milljónir greinst með COVID-19.
Alþjóðaheilbrigðismálastofnunin lýsti í kvöld yfir neyðarástandi á heimsvísu vegna Wuhan-kórónaveirunnar. Stofnunin segir ekki ástæðu til að setja skorður á ferðalög milli landa.
Svo hljóðaði fyrsta frétt í tíufréttum okkar fyrir réttu ári síðan. Þegar þessi frétt var sögð höfðu greind smit á heimsvísu ekki náð átta þúsundum og skráð dauðsföll vegna veirunnar voru 170.
Veiran var kölluð ýmsum nöfnum framan af. Í fyrstu var hún iðulega kennd við Wuhan í Kína þar sem hún greindist fyrst. Ellefta febrúar hlaut hún svo nýtt nafn, COVID-19, sem allir þekkja í dag. Co fyrir corona, vi fyrir vírus og d fyrir disease. Þannig er hún hvorki kennd við stað, þjóð eða dýrategund.
Nú ári síðar hafa yfir 102 milljónir greinst með COVID-19, samkvæmt samantekt Johns Hopkins. Og meira en 2 milljónir hafa látist úr sjúkdómnum.
Eitt ár er í dag frá því Alþjóðaheilbrigðisstofuninin lýsti yfir neyðarástandi á heimsvísu vegna COVID-19. Þá voru staðfest smit tæplega átta þúsund - í dag eru þau 102 milljónir. 